b'\n_START_ARTICLE_\nAlkimist (roman)\n_START_PARAGRAPH_\nAlkimist je naslov romana, ki ga je napisal brazilski pisatelj Paulo Coelho. Iz\xc5\xa1el je leta 1988 pod izvirnim naslovom \xc2\xbbO Alquimista\xc2\xab. Alkimist je postal svetovna uspe\xc5\xa1nica ter najuspe\xc5\xa1nej\xc5\xa1e Coelhovo delo. Roman je prevedla v sloven\xc5\xa1\xc4\x8dino Bla\xc5\xbeka M\xc3\xbcller._NEWLINE_Gre za simboli\xc4\x8dno spiritualisti\xc4\x8dno zgodbo, ki \xc5\xbeeli bralca prepri\xc4\x8dati, da naj sledi svojim sanjam.\n_START_SECTION_\nVsebina\n_START_PARAGRAPH_\nMlad Andaluzijec Jakob je \xc5\xbeelel potovati. Zato je zavrnil tudi o\xc4\x8detovo \xc5\xbeeljo, da bi postal duhovnik ter se odlo\xc4\x8dil, da bo ov\xc4\x8dar in da bo s svojimi ovcami potoval naokoli. Ker je nato ve\xc4\x8dkrat sanjal o otroku, ki mu ka\xc5\xbee zaklad pri egip\xc4\x8danskih piramidah, se je odlo\xc4\x8dil prodati svojo \xc4\x8dredo in obiskati Egipt. Na popotovanju v Egipt je spoznal kralja, prodajalca kristalnih izdelkov in angle\xc5\xa1kega mladeni\xc4\x8da, ki je \xc5\xbeelel v Egiptu odkriti alkimisti\xc4\x8dno skrivnost - kamen modrosti, ki vse spreminja v zlato. Med potovanjem Jakoba okradejo, bojuje se pa tudi z velikimi notranjimi dvomi ter ob\xc4\x8dasnimi ob\xc4\x8dutki zmagoslavja. Na poti je pozoren na znamenja, ki ga vodijo. V oazi, kjer se je Jakob s karavano ustavil, je sre\xc4\x8dal svojo veliko ljubezen ter modrega alkimista, ki mu je dokon\xc4\x8dno pomagal do piramid. Ko je prispel do piramid, je ugotovil, da je zaklad skrit v \xc5\xa0paniji na mestu, kjer je sanjal sanje o zakladu. Hkrati pa je spoznal, da tistemu, ki verjame v svoje sanje in jih uresni\xc4\x8duje, \xc5\xbeivljenje stoji ob strani in da v svetovni du\xc5\xa1i vse povezuje ljubezen.'